Kunsthistorisches Museum
Kunsthistorisches Museum, kunstmuseum i Wien, indrettet i en bygning ved Ringstrasse opført 1872-91 af Gottfried Semper og Karl von Hasenauer. Museet er et af verdens rigeste med vægt på billedkunst og kunsthåndværk fra antikken til ca. 1780. Grundstammen er de habsburgske fyrsters privatsamlinger, særlig malerisamlingen, som grundlagdes i 1500-t. af kejser Rudolf 2. og rummer hovedværker af bl.a. Rafael, Tizian, Dürer, Hans Holbein d.y., Pieter Bruegel d.æ., Velázquez, Rembrandt og Rubens. Samlingerne af kunstgenstande, musikinstrumenter, mønter og medaljer, våben, vogne og kareter tæller attraktioner som arkæologiske fund fra Efesos, den antikke romerske kamé Gemma Augustea, Det Tysk-romerske Riges krone og Habsburgernes regalier samt Frans 1.s saltkar af Benvenuto Cellini. Museets samlinger er i dag fordelt mellem hovedbygningen, Hofburg, Neue Burg og slottet Schönbrunn, alle i Wien, samt Schloss Ambras i Innsbruck.

Museets hjemmeside
